
Kézfejen elhelyezett távirányítóval vezérelhető légpárnás jármű megvalósítása

Az 2014 áprilisában megrendezett Kilencedik Magyar Alkalmazott Mérnöki Tudományok Versenyére (röviden Magyarok a Marson) készült légpárnás jármű, vezérlésének felépítését és működését fogom ismertetni a dolgozatomban. A versenyfeladat egy légpárnás robot és a távvezérlő „Jedi kesztyű”tervezése és megvalósítása volt. A vezérlő valós időben mozdulat felismerő szenzorok segítségével vezérli a légpárnás járművet. A járművön daru található, amely szintén a Jedi kesztyűvel irányítható. A daru különböző magasságú dobozokra helyez kockákat („Tatuin kocka”). A küldetés pontos leírása az alábbi weboldalon olvasható.
A távvezérlő egy kesztyű, amire egy giroszkóp szenzor lett elhelyezve, ami méri a kézfej felemelésének és leengedésének, valamint a forgatásának mértékét. A szenzor által szolgáltatott adatokat bluetoothon keresztül juttatjuk el a légpárnás járműre. Az ujjak végén elhelyezett nyomógombok segítségével tudunk különböző menük és funkciók között választani. A Jedi kesztyű vezérlésére egy STM32F3 mikrovezérlős kártyát választottam, mert ez tartalmazza a szükséges giroszkóp szenzort. A kártyán egy 32 bites ARM architektúrájú mikrovezérlő található, ami támogatja a bluetooth modul által használt kommunikációs interfészt. Az ARM architektúrás mikrovezérlők a beágyazott rendszerekben, ezen belül is főleg az telefonokban elég elterjedt, így értékes szakmai tapasztalatnak ígérkezett.
A légpárnás járművet és a darut mozgató motorok (szervo motorok, egyenáramú szénkefés motorok, léptetőmotor) nagy száma miatt előnyösnek tartottam FPGA (programozható logikai áramkör) használatát, amelyben különálló egymástól függetlenül és párhozamosan működő logikai egységek hozhatók létre. A vezérlésre egy ZYBO kártyát használtam, ami tartalmaz egy rendszer a chippen (FPGA + processzor) áramkört. A ZYBO-n lévő processzor és programozható logika egy sínrendszerrel van összekötve, ami lehetővé teszi, hogy a processzor perifériáit mi írjuk meg VHDL hardver leíró programozási nyelven, így a légpárnás járművet működtető motorokat saját perifériák vezérlik. Ezen vezérlő perifériák tervező rendszerét, tervezési lépéseit és felépítésüket részletesen ismertetem majd dolgozatomban.
Azért eset a választásom ezekre a vezérlő kártyákra, mert kihívást láttam abban, hogy új technológiákkal dolgozzak és értékes szakmai tapasztalatok szerzése volt a célom.



